koffie – Alowieke
Published on december 19, 2013 november 16, 2016 door alowieke5 reacties
Categories Verhalen•Tags koffie Internasionale Kinderboekdag: 2 April 2019 - Afrikaans.com
Internasionale Kinderboekdag: 2 April 2019
Boeke en lees verryk jou kind se lewe!
Vandag (2 April) is Internasionale Kinderboekdag – ’n dag wat sedert 1967 gevier word met die doel om ’n liefde vir lees te bevorder. Die datum is spesifiek gekies omdat dit ook die geboortedag (1805) van die Deense skrywer Hans Christian Andersen is – welbekend vir sy feeverhale en sprokies. Dink maar aan verhale soos “Die Prinses en die ertjie”, ”Die Keiser se nuwe klere”, “Die Sneeukoningin” en “Die lelike eendjie”.
Om jou kind bloot te stel aan boeke en vir jou kind voor te lees, is van die grootste geskenke wat jy hom/haar kan gee. Al kan hy/sy later self lees, is gereelde “saam lees” belangrik om ’n liefde vir lees te versterk en sommer net die band tussen jou en jou kind te vestig.
Doen die volgende om ’n liefde vir lees te kweek:
Sorg vir genoeg storieboeke op almal in die huis se leesvlak. Dis juis leessukses wat ’n liefde vir lees kweek.
Stel ’n verskeidenheid leesstof tot die kind se beskikking. Dit hoef nie net storieboeke te wees nie. Kindertydskrifte, strokiesprente, prenteboeke en dies meer is ook aanvaarbaar.
Rig ’n spesiale leeshoekie in. Dit laat die kind leestuis voel.
Maak tyd vir lees. Deel as ’n gesin in hierdie leestyd.
Lees vir jou kind voor, maar lees ook saam en laat jou kind vir jou voorlees.
Maak gebruik van insidentele leesgeleenthede. As jou kind glo hy kan lees, wil hy dit doen.
Iets om te herkou: Hoekom kinders leer lees?
Hoeveel keer ’n dag sien ’n mens die gedrukte woord? Die wêreld waarin ons leef, is vol van verskillende tipes gedrukte materiaal. Daar is boeke, tydskrifte, koerante, advertensies, pamflette, gidse, etikette op items, ens. Dit beteken dat om vir kinders in staat te stel om effektief in hulle omgewing te funksioneer, moet hulle kan lees. Kinders lees om te leer, lees vergemaklik die leerproses — om nuwe kennis te bekom, en daarmee saam ontwikkel die vermoë om te dink. Vir kinders om sukses te behaal op skool, moet hulle eers bedrewe, ywerige lesers wees.
Die klaskamer behoort ’n opwindende omgewing te skep waar die leeservaring op alle vlakke daagliks plaasvind.
Die organisasie READ stel die volgende idees voor:
Leerders word in klein groepe verdeel. Hulle lees ’n storie, en dan dramatiseer hulle die storie voor die hele klas.
’n Les kan begin word deur ’n interessante deel van ’n boek te lees wat verband hou met dit wat geleer gaan word.
Nadat ’n storie gelees is, kan leerders een van die karakters teken. Interessante artikels kan uit koerante gelees word en temas daarmee in verband gebring word.
Gee geleentheid vir stil, ononderbroke lees in die klas.
Bring luister, praat, skryf in verband met lees.
Hou ’n vasvra oor aanbevole boeke, kombineer dit met ’n kompetisie.
Daar is geen tekort aan goeie Afrikaanse kinder- en jeugboeke nie. Dit is trouens die leesmark in Suid-Afrika wat die vinnigste groei! Die meeste van Suid-Afrika se uitgewers se webbladsye is ook baie gebruikersvriendelik en hulle maak dit vir jou maklik om ouderdom-gepaste leesstof vir jou kind te vind. Jy kan ook boeke direk van die uitgewers af bestel
Kinders lees graag oor dinge waarvan hulle hou, en ook oor karakters met wie hulle kan identifiseer. Reeks-boeke is dus ideaal om ’n liefde vir lees by jonger kinders te kweek. Die volgende reekse is ’n goeie wegspringplek:
Die Zackie Mostert–reeks, Jaco Jacobs, LAPA Uitgewers
Hierdie reeks is gemik op beginnerlesers en Zackie Mostert se avonture is genoeg om enige kind verder te laat wil lees!
Vakansiepret–reeks, Theresa van Baalen, LAPA Uitgewers
Die Vakansiepret-boekies is gemik op jonger dogtertjielesers en vertel die storie van Jana en Alisha se vakansieavonture.
Lillie die heksie–reeks, Amelia de Vaal (vert.), Protea Boekhuis.
Volg die avonture van Lillie die heksie wat gedink het sy is net ’n gewone dogtertjie… Tot sy op ’n dag ’n towerboek langs haar bed ontdek!
Klapper die drakie–reeks, Ingo Siegner, NB Uitgewers.
Klapper se avonture is reeds in meer as 23 tale vertaal! En watter kind wil nou nie ’n verhaal lees waarvan die held ’n draak is nie!
Die Swart Kat-reeks, Chris Sasner, Protea Boekhuis
Hierdie ou gunsteling spog nou met ’n nuwe baadjie om ’n nuwe generasie jong lesers ook te lok.
Rillers-reeks, Francois Bloemhof, Lizmar Boeke
Francois Bloemhof se Rillers-reeks is ’n Afrikaanse alternatief vir die ‘Goosebumps’-boekies en is grillerig genoeg om enige kind se aandag te hou!
Stalmaats-reeks, Lize Roux, LAPA Uitgewers
As jou kind perdemal is, is die reeks vir haar! Volg die avonture van die maats by die Dagbreek-ryskool in die opwindende reeks.
Die @Thomas-reeks, Carina Diedericks-Hugo, LAPA Uitgewers
Hierdie aksie-avontuurreeks van Carina Diedericks-Hugo volg die avonture van Thomas, ’n tienerseun wat skelms beter kan vastrek as enige gesoute polisieman.
’n Ander ou gunsteling wat ook met ’n nuwe baadjie spog en ook gepas is vir kinders in die ouderdomsgroep is onder meer; Die Maasdorp-reeks, die Trompie– en Saartjie-reeks, die Uile-reeks en die Reënboogrant Maats–reeks.
Vir ouer kinders wat reeds ywerige lesers is, is daar ’n magdom boeke (in elke moontlike genre) beskikbaar. Nuwe vrystellings wat aftrek kry sluit onder meer in:
Asem, Jan Vermeulen, LAPA Uitgewers
’n Aangrypende grootwordverhaal oor verslawing, tweede kanse en wat dit beteken om jouself waarlik te vind.
Afkop, Fanie Viljoen LAPA Uitgewers.
In hierdie aweregse, doller-as-kop-af spanningsverhaal loop dinge in regte Tarantino-styl skeef en die leser moet behoorlik aan sy sitplek vasklou om by te bly met al die naelbyt-aksie.
Al wat ek weet, Marita van der Vyver, LAPA
Vertel die verhaal van die probleemkind Gabriel. Gabriel is 15 going on 50 (volgens sy ma) en in die verhaal kom woorde tot sy redding.
Blou is nie ’n kleur nie, Carin Krahtz, Tafelberg
Hierdie boek is in 2018 met die M.E.R-prys vir jeugliteratuur bekroon en vertel die verhaal van die 16-jarige Vicky Vorster. In hierdie jeugboek kulmineer vrese oor die toekoms, disfunksionaliteit en ander bagasie van gesinslede in een meesleurende, ontstigtende verhaal.
Soen, Jan Vermeulen, Tafelberg
Jan Vermeulen is bekend vir die relevante, aktuele temas van sy jeugromans. Soen is sy derde in hierdie genre.
Lees meer oor die Deense skrywer Hans Christian Andersen, bekend vir sy kindersprokies hier
Kyk ook op Storiewerf vir voorbeelde van kindersprokies. Klik hier
Lees: Die sleutel tot leersukses. Klik hier
Lees hardop vir jou kind voor – tien redes waarom dit werk. Klik hier
Is jy ’n voornemende entrepreneur? Sluit aan by Mentorvennoot!
Afrikaans-Ekspo vir die jongspan: Skryf sommer dadelik in!
Gratis video-kanaal – kry Afrikaanse klanke onder die knie
Hoe publiseer jy jou boek?
Dit is vakansie! Speel bordspeletjies saam met jou kind
Help jou kind in ’n japtrap met hierdie taalkursus … net 15 minute per dag!
’n Lekker lys leesstof vir die jongspan … dis vakansietyd!
Hierdie studiemetodes gee jou selfvertroue
Fokus: Tegnologie in die klaskamer
Die Wolkskool – Jou troefkaart teen wiskundeprobleme in jou moedertaal
Graad 12’s – dis nou of nooit! Hier is wenke, skakels en studiehulp.
Is jy gereed vir groot en goeie dinge? Die Helpmekaar Studiefonds – hier kan jy aanklop